Tamara aanza kwenda shule
Language: Swahili | Genre: Creative_writing

﻿Tamara aanza kwenda shule 

Tamara alikuwa  msichana wa  miaka mitano.  Aliishi na familia  yake karibu na  msitu wenye  wanyama wakali.  
Tamara aliwatii  wazazi wake.  Aliwasaidia  kuwachunga  kondoo na mbuzi  wao.  
Tamara alipenda  kuwasikiliza ndege  wakiimba.  Walipoimba,  aliwaiga huku  akitunga nyimbo  zake.  
Kwa sababu ya  umri wake mdogo,  Tamara hakuwa  ameanza kwenda  shule.  Nashipae na  Tasieku  walikwenda kwa  sababu walikuwa  wakubwa.  
Nashipae, Tasieku  na watoto wengine  kutoka kijijini  walienda pamoja  asubuhi na kurudi  jioni.  Walikuwa  wakibeba chakula  katika mikebe  midogo.  
Siku moja, Tamara  alimwuliza  mamake, "Je,  nitaanza kwenda  shule lini?"  Mama alimjibu,  "Utaenda hivi  karibuni  mwanangu  mpendwa."  
Siku moja, chifu na  wenzake walifika  nyumbani kwa  gari.  Lilikuwa jukumu la  chifu kuhakikisha  kwamba watoto  walienda shule  walipofikisha umri  uliokubaliwa. 
Watu waliamini  kwamba mtoto  akiweza  kuunyoosha  mkono wake kupita  kichwani na  kulishika sikio lake,  mtoto huyo yuko  tayari kuanza  kwenda shule.  
Chifu alimwuliza  Tamara, "Una umri  wa miaka  mingapi?"  Tamara alimjibu,  "Mitano."  "Hebu tuone ikiwa  unaweza kwenda  shule," chifu  alisema.  
Mmoja wa  wanawake wale  aliuchukua mkono  wa kulia wa  Tamara akauweka  kichwani kwake.  Tamara aliweza  kulishika sikio lake  la kushoto.  
Waliamua kwamba  wakati ulikuwa  umefika wa  Tamara kuanza  kuhudhuria shule.  Angeanza kwenda  shule iliyokuwa  karibu na  nyumbani kwao.  
Tamara alifurahi  sana akawaza,  "Nitajua kusoma  na kuandika kama  Nashipae na  Tasieku  wafanyavyo." 


Source www.africanstorybook.org